Απόφαση της Επιτροπής

της 18ης Ιουνίου 2001

για την τροποποίηση της απόφασης 2000/159/ΕΚ σχετικά με την προσωρινή έγκριση των σχεδίων καταλοίπων των τρίτων χωρών σύμφωνα με την οδηγία 96/23/ΕΚ του Συμβουλίου

[κοινοποιηθείσα υπό τον αριθμό Ε(2001) 1614]

(Κείμενο που παρουσιάζει ενδιαφέρον για τον ΕΟΧ)

(2001/487/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 96/23/ΕΚ του Συμβουλίου, της 29ης Απριλίου 1996, για τη λήψη μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ(1), και ιδίως το άρθρο 29,

την οδηγία 72/462/ΕΟΚ του Συμβουλίου, της 12ης Δεκεμβρίου 1972, για τα υγειονομικά μέτρα κατά τις εισαγωγές ζώων του βοείου, αιγείου, προβείου και χοιρείου είδους, νωπών κρεάτων ή προϊόντων με βάση το κρέας προελεύσεως τρίτων χωρών(2), όπως τροποποιήθηκε τελευταία από την οδηγία 97/79/ΕΚ(3), και ιδίως το άρθρο 3,

Εκτιμώντας τα ακόλουθα:

(1) Η παρουσία καταλοίπων σε προϊόντα ζωϊκής προέλευσης αποτελεί ζήτημα δημόσιας υγείας. Κατά συνέπεια, τα σχέδια για τα κατάλοιπα στα εν λόγω προϊόντα πρέπει να εγκρίνονται και να ενημερώνονται τακτικά.

(2) Η 31η Μαρτίου κάθε έτους είναι η τελευταία ημερομηνία που καθορίζεται στο άρθρο 8 παράγραφος 3 της οδηγίας 96/23/ΕΚ για να διαβιβάζουν οι τρίτες χώρες στην Επιτροπή τα σχέδια παρακολούθησης για το τρέχον έτος και για να ανακοινώνουν τα αποτελέσματα του προηγούμενου έτους.

(3) Η απόφαση 95/408/ΕΚ του Συμβουλίου, της 22ας Ιουνίου 1995, σχετικά με τις λεπτομέρειες κατάρτισης, για μια μεταβατική περίοδο, προσωρινών πινάκων εγκαταστάσεων τρίτων χωρών, από τις οποίες επιτρέπεται στα κράτη μέλη να εισάγουν ορισμένα προϊόντα προέλευσης(4) θεσπίζει επίσης τους όρους για την τροποποίηση των καταλόγων εγκεκριμένων εγκαταστάσεων σε τρίτες χώρες.

(4) Στο παράρτημα της απόφασης 2000/159/ΕΚ της Επιτροπής, της 8ης Φεβρουαρίου 2000, σχετικά με την προσωρινή έγκριση των σχεδίων καταλοίπων των τρίτων χωρών σύμφωνα με την οδηγία 96/23/ΕΚ του Συμβουλίου(5) αναφέρονται οι τρίτες χώρες που έχουν υποβάλει σχέδιο, καθορίζοντας τις εγγυήσεις που παρέχονται από το εν λόγω σχέδιο όσον αφορά τον έλεγχο των ομάδων καταλοίπων και ουσιών που αναφέρονται στο παράρτημα Ι της οδηγίας 96/23/ΕΚ. Κατά συνέπεια, στις περιπτώσεις που δεν παρέχονται οι εν λόγω εγγυήσεις, οι κατάλογοι που έχουν καταρτισθεί με την απόφαση 95/408/ΕΚ θα πρέπει να τροποποιούνται σύμφωνα με τις τροποποιήσεις του παραρτήματος της απόφασης 2000/159/ΕΚ.

(5) Ορισμένες τρίτες χώρες έχουν υποβάλει στην Επιτροπή σχέδια ελέγχου των καταλοίπων, συμπεριλαμβανομένων των σχετικών αποτελεσμάτων, και απαιτούνται αξιολόγηση, συμπληρωματικά στοιχεία και περαιτέρω διευκρινίσεις. Εν αναμονή των περαιτέρω εκτιμήσεων, οι εν λόγω τρίτες χώρες δύνανται να συμπεριλαμβάνονται στο παράρτημα της απόφασης 2000/159/ΕΚ σχετικά με την προσωρινή έγκριση των των σχεδίων καταλοίπων των τρίτων χωρών σύμφωνα με την οδηγία 96/23/ΕΚ.

(6) Η απόφαση 2000/159/ΕΚ ενημερώθηκε για πρώτη φορά από την απόφαση 2001/31/ΕΚ της Επιτροπής(6). Ορισμένες τρίτες χώρες έχουν υποβάλει τα σχέδια ελέγχου ύστερα από την έκδοση της απόφασης. Εν αναμονή περαιτέρω εκτιμήσεων, αυτές οι τρίτες χώρες θα συμπεριληφθούν στο παράρτημα της απόφασης 2000/159/ΕΚ για τα εν λόγω προϊόντα.

(7) Η κατάσταση ορισμένων άλλων τρίτων χωρών όσον αφορά τα σχέδια ελέγχου για ορισμένα είδη έχει αλλάξει από τη δημοσίευση της απόφασης 2001/31/ΕΚ. Εν αναμονή περαιτέρω εκτιμήσεων, αυτές οι τρίτες χώρες θα συμπεριληφθούν στο παράρτημα της απόφασης 2000/159/ΕΚ για τα εν λόγω προϊόντα.

(8) Με βάση τα προαναφερθέντα, ενδείκνυται να ενημερωθεί το παράρτημα της απόφασης 2000/159/ΕΚ σχετικά με την προσωρινή έγκριση των σχεδίων καταλοίπων των τρίτων χωρών σύμφωνα με την οδηγία 96/23/ΕΚ. Επομένως, η απόφαση 2000/159/ΕΚ πρέπει να τροποποιηθεί ανάλογα.

(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το παράρτημα της απόφασης 2000/159/ΕΚ αντικαθίσταται από το παράρτημα της παρούσας απόφασης.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 18 Ιουνίου 2001.

Για την Επιτροπή

David Byrne

Μέλος της Επιτροπής

(1) ΕΕ L 125 της 23.5.1996, σ. 10.

(2) ΕΕ L 302 της 31.12.1972, σ. 28.

(3) ΕΕ L 24 της 30.1.1998, σ. 31.

(4) ΕΕ L 243 της 11.10.1995, σ. 17.

(5) ΕΕ L 51 της 24.2.2000, σ. 30.

(6) ΕΕ L 8 της 12.1.2001, σ. 40.

ΠΑΡΑΡΤΗΜΑ

>ΘΕΣΗ ΠΙΝΑΚΑ>